
Projektas XVP-1368(2)


LIETUVOS RESPUBLIKOS 
BRANDUOLINĖS ENERGIJOS ĮSTATYMO NR. I-1613 7, 15 IR 39 STRAIPSNIŲ PAKEITIMO 
ĮSTATYMAS

2026 m.                  d. Nr.
Vilnius


1 straipsnis. 7 straipsnio pakeitimas
Pakeisti 7 straipsnio 1 dalies 5 punktą ir jį išdėstyti taip:
„5) Lietuvos Respublikos vidaus reikalų ministerijos teikimu tvirtina valstybinį krizių ir ekstremaliųjų situacijų valdymo planą, kuriame valstybės lygiu turi būti numatomos priemonės, taikomos įvykus branduolinei ar radiologinei avarijai branduolinės energetikos objekte Lietuvos Respublikoje ar už jos ribų, siekiant apsaugoti ir (ar) iki minimumo sumažinti atsitiktinių ir (ar) nulemtųjų jonizuojančiosios spinduliuotės sukeltų reiškinių galimą poveikį Lietuvos Respublikos gyventojams, apsaugoti jų turtą ir aplinką nuo radioaktyviojo užterštumo (toliau – valstybinis krizių ir ekstremaliųjų situacijų valdymo planas);“.

2 straipsnis. 15 straipsnio pakeitimas
Pakeisti 15 straipsnio 10 punktą ir jį išdėstyti taip:
„10) branduolinės energetikos objektų keliamo pavojaus Lietuvos Respublikai branduolinių ir radiologinių avarijų atveju įvertinimo pagrindu teikia Vyriausybei tvirtinti valstybinį krizių ir ekstremaliųjų situacijų valdymo planą;“.

3 straipsnis. 39 straipsnio pakeitimas
Pakeisti 39 straipsnį ir jį išdėstyti taip:
„39 straipsnis. Branduolinių ir radiologinių avarijų branduolinės energetikos objektuose ir jų padarinių likvidavimas
1. Branduolinių ir radiologinių avarijų ir jų padarinių likvidavimo darbai organizuojami ir atliekami vadovaujantis Krizių valdymo ir civilinės saugos įstatymu, valstybiniu krizių ir ekstremaliųjų situacijų valdymo planu ir branduolinės energetikos objekto avarinės parengties planu, rengiamu vadovaujantis Branduolinės saugos įstatymu.
2. Institucijos ir asmenys, kurie pagal valstybinį krizių ir ekstremaliųjų situacijų valdymo planą privalo dalyvauti likviduojant branduolinę ar radiologinę avariją, sušvelninant ir likviduojant jos padarinius, rengia tam tikslui numatytas priemones ir jas įgyvendina vadovaudamiesi Krizių valdymo ir civilinės saugos įstatymu ir Branduolinės saugos įstatymu.“

4 straipsnis. Įstatymo įsigaliojimas ir įgyvendinimas
1. Šis įstatymas, išskyrus šio straipsnio 2 dalį, įsigalioja 2027 m. sausio 1 d.
2. Lietuvos Respublikos Vyriausybė iki 2026 m. gruodžio 31 d. priima šio įstatymo įgyvendinamuosius teisės aktus.


Skelbiu šį Lietuvos Respublikos Seimo priimtą įstatymą. 


Respublikos Prezidentas






